เตือนคนไทยระวังถูกหลอกซื้อสินแร่ทองและเพชรในเคนยา
กระทรวงการต่างประเทศเผยนักธุรกิจไทยถูกหลอกลวงให้ซื้อสินแร่ทองคำและเพชรในประเทศเคนยา
16 ก.พ. 2553

กระทรวงการต่างประเทศเผยนักธุรกิจไทยถูกหลอกลวงให้ซื้อสินแร่ทองคำและเพชรในประเทศเคนยา
กระทรวงการต่างประเทศได้รับรายงานจากสถานเอกอัครราชทูต ณ กรุงไนโรบีว่า นับตั้งแต่เดือนธันวาคม 2552 เป็นต้นมา มีนักธุรกิจไทยหลายรายถูกคนสัญชาติในทวีปแอฟริกาหลอกลวงให้ซื้อสินแร่ทองคำและเพชรจนทำให้ต้องสูญเสียเงินแล้วหลายแสนดอลลาร์สหรัฐฯ สำหรับในประเทศเคนยามีแหล่งหลอกลวงขายสินแร่ทองคำอยู่ 2 แห่ง ได้แก่ ที่แผนกคลังสินค้า สนามบินนานาชาติกรุงไนโรบี (Jomo Kenyatta International Airport) และในย่านใจกลางกรุงไนโรบี โดยมีวิธีการหลอกลวงขายสินแร่ทองคำทั้งในรูปแบบของการหลีกเลี่ยงการส่งมอบสินค้า และการให้สินค้าปลอม
กระทรวงการต่างประเทศจึงขอเตือนให้นักธุรกิจไทยที่เกี่ยวข้องกับการค้าสินแร่ทองคำและอัญมณีเพิ่มความระมัดระวังและใช้วิจารณญาณในการทำธุรกิจกับกลุ่มคนต่างชาติที่ไม่รู้จักคุ้นเคยมาก่อน